b'\n_START_ARTICLE_\nU\xc5\xbesachario Afrika\n_START_PARAGRAPH_\nU\xc5\xbesachario Afrika (arba Subsacharin\xc4\x97 Afrika) \xe2\x80\x93 geografinis terminas, naudojamas nusakyti Afrikos \xc5\xbeemyno daliai, kuri yra \xc4\xaf pietus nuo Sacharos, arba grupei Afrikos valstybi\xc5\xb3, kurios yra visi\xc5\xa1kai arba dalinai \xc4\xaf pietus nuo Sacharos. U\xc5\xbesachario Afrika yra suprie\xc5\xa1inama su \xc5\xa0iaur\xc4\x97s Afrika, kuri skiriasi klimatiniu, religiniu, lingvistiniu ir kitais po\xc5\xbei\xc5\xabriais, ir yra laikoma arab\xc5\xb3 pasaulio dalimi. Somalio pusiasalis ir didel\xc4\x97 dalis Sudano geografi\xc5\xa1kai priklauso U\xc5\xbesachario Afrikai, bet \xc5\xa1i\xc5\xb3 teritorij\xc5\xb3 gyventojams didel\xc4\x99 \xc4\xaftak\xc4\x85 daro Artim\xc5\xb3j\xc5\xb3 Ryt\xc5\xb3 kult\xc5\xabra ir jos taip pat yra arab\xc5\xb3 pasaulio dalis. Sahelis yra pereinamoji zona tarp dykuminio Sacharos ir atogr\xc4\x85\xc5\xbe\xc5\xb3 klimato, klimatin\xc4\x97 riba tarp \xc5\xa1i\xc5\xb3 dviej\xc5\xb3 Afrikos dali\xc5\xb3. U\xc5\xbesachario Afrika taip pat yra kartais vadinama Juod\xc4\x85ja Afrika, kadangi daugelis jos gyventoj\xc5\xb3 yra juodaod\xc5\xbeiai.\n_START_SECTION_\nEkonomika\n_START_PARAGRAPH_\nU\xc5\xbesachario Afrika yra skurd\xc5\xbeiausias pasaulio regionas, ken\xc4\x8diantis nuo netinkamo valdymo, vietin\xc4\x97s korupcijos ir konflikt\xc5\xb3 tarp taut\xc5\xb3. Kai kurios regiono \xc5\xa1alys yra vienos i\xc5\xa1 ma\xc5\xbeiausiai i\xc5\xa1sivys\xc4\x8diusi\xc5\xb3 pasaulyje. Ekonominiam vystymuisi nuolat trukdo maliarija. D\xc4\x97l prarandamo laiko, ligos gydimui ir prevencijai skirt\xc5\xb3 pinig\xc5\xb3, maliarija sul\xc4\x97tina ekonomin\xc4\xaf augim\xc4\x85 ma\xc5\xbedaug 1,3\xc2\xa0% per metus. Pasaulio bankas apskai\xc4\x8diavo, kad jei liga b\xc5\xabt\xc5\xb3 i\xc5\xa1naikinta 1960 m., 2003 m. regiono BVP b\xc5\xabt\xc5\xb3 net 32\xc2\xa0% didesnis.\n_START_SECTION_\nDemografija\n_START_PARAGRAPH_\n2007 m. U\xc5\xbesachario Afrikoje gyveno 800 milijon\xc5\xb3 \xc5\xbemoni\xc5\xb3. Dabartinis metinis populiacijos prieaugis yra 2,3\xc2\xa0%. Jungtin\xc4\x97s Tautos prognozuoja, kad 2050 m. regiono populiacija bus beveik 1,5 milijardo. U\xc5\xbesachario Afrika pasi\xc5\xbeymi labai dideliu gimstamumu ir vaik\xc5\xb3 mirtingumu. Pasak 2007 m. apskai\xc4\x8diavim\xc5\xb3, 15\xc2\xa0% vaik\xc5\xb3 mir\xc5\xa1ta iki savo penktojo gimtadienio. Nepaisant to, net 40\xc2\xa0% U\xc5\xbesachario Afrikos gyventoj\xc5\xb3 sudaro jaunesni nei 15 met\xc5\xb3 \xc5\xbemon\xc4\x97s. Da\xc5\xbeniausia vaik\xc5\xb3 mirties prie\xc5\xbeastis yra maliarija. Taip pat yra labai paplit\xc4\x99s \xc5\xbdIV/AIDS virusas.\n_START_SECTION_\nReligija\n_START_PARAGRAPH_\n\xc5\xa0iaur\xc4\x97s Afrikoje dominuoja islamas, o U\xc5\xbesachario Afrika, i\xc5\xa1skyrus Somalio pusiasal\xc4\xaf, yra daugiausiai krik\xc5\xa1\xc4\x8dioni\xc5\xa1ka. Tiesa, tik\xc4\x97jimas \xc5\xa1iomis did\xc5\xbeiosiomis religijomis da\xc5\xbeniausiai yra sumai\xc5\xa1ytas su tik\xc4\x97jimu vietin\xc4\x97mis, tradicin\xc4\x97mis religijomis ir mitologijomis.'